17.7.2023
EL
Επίσημη Εφημερίδα της Ευρωπαϊκής Ένωσης
C 252/37
Αιτήματα Η αναιρεσείουσα ζητεί από το Δικαστήριο: — να κρίνει την αναίρεση παραδεκτή και βάσιμη· — να αναιρέσει στο σύνολό της τη διάταξη της 30ής Μαρτίου 2023 του Γενικού Δικαστηρίου στην υπόθεση T-567/22· — να κρίνει παραδεκτό το σύνολο των αιτημάτων ενώπιον του Γενικού Δικαστηρίου και κατά συνέπεια, να εκδικάσει την υπόθεση επί της ουσίας, — να ακυρώσει τον κατ’ εξουσιοδότηση κανονισμό (ΕE) 2022/1214 της Επιτροπής, της 9ης Μαρτίου 2022, για την τροποποίηση του κατ’ εξουσιοδότηση κανονισμού (ΕΕ) 2021/2139 όσον αφορά οικονομικές δραστηριότητες σε ορισμένους τομείς ενέργειας και του κατ’ εξουσιοδότηση κανονισμού (ΕΕ) 2021/2178 όσον αφορά ειδικές δημοσιοποιήσεις για τις εν λόγω οικονομικές δραστηριότητες· και σε κάθε περίπτωση, — να καταδικάσει την Επιτροπή στα δικαστικά έξοδα.
Λόγοι αναιρέσεως και κύρια επιχειρήματα Προς στήριξη της αιτήσεως αναιρέσεως, η αναιρεσείουσα προβάλλει: — δύο λόγους αναιρέσεως της διάταξης: 1.
Το Γενικό Δικαστήριο υπέπεσε σε πλάνη περί το δίκαιο κρίνοντας, στις σκέψεις 16 έως 27 της αναιρεσιβαλλόμενης διάταξης, ότι η αναιρεσείουσα δεν νομιμοποιείτο ενεργητικώς προς άσκηση προσφυγής ιδίω ονόματι δυνάμει του άρθρου 263, τέταρτο εδάφιο, ΣΛΕΕ· 2.
Το Γενικό Δικαστήριο υπέπεσε σε πλάνη περί το δίκαιο και σε πρόδηλο σφάλμα εκτίμησης κρίνοντας, στις σκέψεις 28 έως 42 της αναιρεσιβαλλόμενης διάταξης, ότι η αναιρεσείουσα δεν νομιμοποιείτο ενεργητικώς προς άσκηση προσφυγής επ’ ονόματι των μελών της, δυνάμει του άρθρου 263, τέταρτο εδάφιο, ΣΛΕΕ. — πέντε λόγους ακυρώσεως του κανονισμού: 1.
Η διαδικασία ήταν παράτυπη καθόσον δεν τηρήθηκαν οι διατάξεις του κανονισμού 2020/852 της 18ης Ιουνίου 2020· 2.
Υπήρξε παράβαση των κανόνων ταξινομίας· 3.
Οι διατάξεις του άρθρου 19 του κανονισμού 2020/852 της 18ης Ιουνίου 2020 παραβιάστηκαν, οι δε στόχοι δεν είναι επαρκώς φιλόδοξοι· 4.
Τα γενικά κριτήρια του δικαίου της Ένωσης δεν τηρήθηκαν και πιο συγκεκριμένα παραβιάστηκε η αρχή της προφύλαξης που προβλέπεται στο άρθρο 19 του κανονισμού 2020/852· 5.
Προβάλλεται έλλειψη συμβατότητας, από άποψη χρηματοοικονομικής πληροφόρησης, μεταξύ των επενδύσεων στον τομέα της πυρηνικής ενέργειας και των πράσινων επενδύσεων.